П Р О Т О К О Л   №  7

ОТ ИЗВЪНРЕДНОТО ЗАСЕДАНИЕ НА “КОМИСИЯ ПО
ПРЕДЛОЖЕНИЯТА И АТЕСТИРАНЕТО” НА  ВСС,
ПРОВЕДЕНО НА  4 февруари 2013 г.
(понеделник, 10,00 часа)

ПРИСЪСТВАТ: Милка Итова, Камен Ситнилски, Светла Петкова, Камен Иванов, Галя Георгиева, Румен Боев, Магдалена Лазарова, Елка Атанасова и Ясен Тодоров.

ОТСЪСТВА: Даниела Костова.

На заседанието присъстваха:

Експертни сътрудници: Мария Христова – директор на дирекция „Съдебни кадри и конкурси на магистрати” в АВСС; Красимир Казаков – главен експерт – юрисконсулт в Дирекция „Правна” в АВСС. 
 
Протоколирал: Нели Иванова.

ОТНОСНО: Правила за провеждане на конкурси за младши съдии и младши прокурори, за първоначално назначаване и за повишаване в длъжност и преместване на съдии, прокурори и следователи.

Комисията по предложенията и атестирането

Р  Е  Ш  И:
1. ИЗПРАЩА на Комисия по правни въпроси предложенията си във връзка с правила за провеждане на конкурси за младши съдии и младши прокурори, за първоначално назначаване и за повишаване в длъжност и преместване на съдии, прокурори и следователи, за съгласуване, както следва:

В чл. 8, ал. 4 се прави следното допълнение: 
Заявлението и приложените към него документи се подават лично от кандидата или от  надлежно упълномощен /писмено пълномощно с нотариална заверка на подписа съгласно чл. 18, ал 2 АПК/ негов представител в администрацията на Висшия съдебен съвет. Заявления, подадени след срока, не се регистрират.

В чл. 10, ал. 1 се прави следното изменение:
 Конкурсът се провежда от определена от Висшия съдебен съвет конкурсна комисия, която се състои от председател, четирима редовни и двама резервни членове.

В чл. 10, ал. 2 да отпадне.

В чл. 27, ал. 2 се прави следното допълнение и изменение:
Комисията по предложенията и атестирането на съдии, прокурори и следователи, въз основа на резултатите от проведения изпит, становището по ал. 1 и поредността на заявените за заемане от кандидата длъжности, извършва до три поредни класирания, които се публикуват на интернет страницата на ВСС. След всяко класиране кандидатите за заемане на съответната длъжност заявяват писмено, в 3-дневен срок от обявяването: 
1. желание за заемане на длъжността, на която са класирани без право на участие в следващо класиране; 
2. желание за заемане на длъжността, на която са класирани при възможност за прекласиране на по-предно заявено желание; 
3. отказ от заемане на длъжността и участие в класирането.

КОНКУРС ЗА ПОВИШАВАНЕ В ДЛЪЖНОСТ И ЗА ПРЕМЕСТВАНЕ НА СЪДИИ, ПРОКУРОРИ И СЛЕДОВАТЕЛИ

В чл. 31, ал. 2 се прави следното допълнение: 
Заявлението и приложените към него документи се подават лично от кандидата или от  надлежно упълномощен /писмено пълномощно с нотариална заверка на подписа съгласно чл. 18, ал 2 АПК/ негов представител в администрацията на Висшия съдебен съвет. Заявления, подадени след срока, не се регистрират.

В чл. 31, ал. 3, т. 4 се прави следното изменение:
В зависимост от заеманата длъжност към настоящия момент, както следва:

За съдия - копие от 3 /три/ решения ведно с протоколите от съдебните заседания по три дела, по избор на кандидата;

За прокурор – копие от обвинителен акт, постановление за прекратяване и отказ, постановление по реда на инстанционния контрол, по избор на кандидата;

За следовател – протоколи за проведени действия по разследването: оглед на местопроизшествието, протокол за разпознаване, протокол за разпит на свидетел; постановление за привличане в качеството на обвиняем.

В чл. 35 ал. 1 се прави следното допълнение: Конкурсът се провежда от определена от Висшия съдебен съвет конкурсни комисии поотделно за съдии и за прокурори и следователи, които се състоят от председател, четирима редовни и двама резервни членове.

В чл. 35, ал. 2 – да отпадне.

В чл. 35, ал. 6 се прави следното допълнение:
 Поименният състав на всяка комисия се определя от Висшия съдебен съвет на основата на изтеглен на публично заседание жребий, както следва:

- на нива районни и окръжни съдилища - съответно измежду съдиите в апелативните съдилища с минимум 5 години стаж като апелативен съдия и комплексна оценка „много добра” от последното периодично атестиране;

- на нива апелативни съдилища и Върховен касационен съд – съответно измежду съдиите във Върховния касационен съд с минимум 5 години стаж като съдия във ВКС;

- на нива административни съдилища и Върховен административен съд - съответно измежду съдиите във Върховния административен съд с минимум 5 години стаж като съдия във ВАС;

- на нива районни и окръжни прокуратури - съответно измежду прокурорите в апелативните прокуратури с минимум 5 години стаж като прокурор в апелативна прокуратура и комплексна оценка „много добра” от последното периодично атестиране;

- на ниво апелативни прокуратури и Върховна касационна прокуратура - съответно измежду прокурорите във Върховна касационна прокуратура с минимум 5 години стаж като прокурор във ВКП;

- на ниво Върховна административна прокуратура - съответно измежду прокурорите във Върховна административна прокуратура с минимум 5 години стаж като прокурор във ВАП;

- на ниво окръжни следствени отдели и Национална следствена служба - съответно измежду следователите и прокурорите във Върховна касационна прокуратура и Национална следствена служба с минимум 5 години стаж като прокурор във ВКП/следовател в НСлС;

В чл. 35, ал. 7 се прави следното допълнение:
За участие в конкурсна комисия се получава възнаграждение, което се определя и изплаща от Висшия съдебен съвет. Членовете на конкурсната комисия се командироват до приключване на конкурса.

В чл. 38, ал.1 се прави следното допълнение:
Конкурсната комисия провежда конкурса чрез събеседване с всеки кандидат по практически въпроси, свързани с прилагането на законите, касаещи дейността в органа на съдебната власт за която кандидатства.

В чл. 39, ал.1 се прави следното допълнение:
При определяне на общата оценка за притежаваните от кандидата професионални качества се взема предвид оценката от събеседването, формирана на базата на следните критерии:

- практически познания на кандидатите в областта на материалното и процесуалното право;

- способност на кандидатите да боравят с нормативни актове, да извличат от тях необходимата информация, да вземат решения и да ги аргументират; 

- ниво на обща правна култура;

- професионален опит и делови качества;

- отношение към действащото законодателство – виждания на кандидата за евентуални законодателни промени;

- резултати от проведеното последно периодично атестиране, като същото се приравни на цифрова оценка (комплексна оценка от атестирането „много добра” – 5 (пет), комплексна оценка от атестирането „добра” – 4 (четири), комплексна оценка от атестирането „задоволителна” – 3 (три). 

Членовете от конкурсната комисия поставят в индивидуален протокол отделна оценка по шестобалната система за всеки един от посочените в чл. 39, ал. 1 критерии.

Общата оценка на кандидата се формира от отделните оценки на членовете на конкурсната комисия по посочените критерий в чл. 39, ал.1 плюс оценката от атестирането.

В чл. 41, ал.1 се прави следното изменение:
Когато няколко кандидати за една длъжност имат еднаква обща оценка от събеседването, се вземат предвид: 
-	заеманата длъжност от кандидата, 

-	достигнатия ранг;

-	стажа в органите на съдебната власт.

                                                             ПРЕДСЕДАТЕЛ НА
                                                        КОМИСИЯ ПО ПРЕДЛОЖЕНИЯТА
                                                             И АТЕСТИРАНЕТО:/п/

МИЛКА ИТОВА